AARHUS: Da Folketinget i maj 2018 gjorde det forbudt at bære blandt andet niqab og burka i det offentlige rum, var et af argumenterne for vedtagelsen, at et forbud ville hjælpe og beskytte muslimske kvinder, der blev tvunget til at bære tildækning af deres familie.

En del tyder nu på, at forbuddet har fået en konsekvens, som ingen påpegede før afstemningen. Nemlig at muslimske, tildækkede kvinder bliver overfuset og truet i det offentlige rum af selvbestaltede 'politibetjente'.

Det viser blandt andet et opslag fra facebookgruppen 'Kvinder i dialog'. Gruppen beskriver sig selv, som 'en gruppe, der består af både niqabbærende og ikke-niqabbærende kvinder, som ønsker dialog med den brede befolkning'.

En video, der er delt 28. november 2018, viser, hvordan en århusiansk kvinde iført niqab bliver overfuset af to mænd i et lokalt varehus.

- Tag lortet af, siger en af de vrede mænd.

Hvorfor skal jeg det, spørger kvinden.

- Fordi du er grim. Jeg håber, du får en bøde, lyder svaret inden manden med fuldt overlæg kører sin indkøbskurv ind i kvindens.

Manden meddeler, at hun ikke "hører til herhjemme", hvorefter den anden mand bryder ind og spørger:

- Jamen hvorfor tager du så ikke hjem hvor du bor, for fanden?